Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2021/C 309/11)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Cebreiro«

EU-nr.: PDO-ES-0443-AM01 – 16. februar 2021

BOB (X) BGB ( )

1. Betegnelse

»Cebreiro«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

Fuldfed ost fremstillet af pasteuriseret komælk gennem en proces, der omfatter koagulering, opskæring af ostemassen, dræning, æltning og saltning, formning og presning. Den kan markedsføres frisk eller lagret, i sidstnævnte tilfælde med en modningstid på mindst 45 dage.

Dens væsentligste karakteristika er følgende:

Fysiske egenskaber

— Form: champignon- eller kokkehueformet, i to dele: underdelen, der er cylinderformet og højst 12 cm høj, bortset fra oste med en vægt på over 2 kg, som kan være op til 15 cm høje, og »hatten« med en diameter, der er 1-2 cm større end underdelens diameter, og højst 3 cm høj. Ved oste med en vægt på over 2 kg kan hattens diameter være op til 4 cm større end underdelens diameter og må højst være 5 cm høj.

— Vægt: mindst 0,3 kg.

Organoleptiske egenskaber

Den friske ost har ingen skorpe, og der er kun en lille farveforskel i forhold til farven på den indvendige del. Ostemassen er ensartet, hvid eller svagt gullig, blød og uden huller. Den kan have et let stribet og smuldrende udseende, når den skæres. Den lugter af syrnet mælk med noter af fløde eller smør. I munden føles den kornet, men smeltende og stærkt klæbende. Smagen er meget lig lugten af syrnet mælk, fløde og smør. Eftersmagen er vedvarende og let syrlig.

Når osten er lagret, har den en lidt anderledes skorpe, der varierer fra gul til intens gul, og der kan forekomme skimmel afhængigt af modningsstadiet. Ostemassen kan variere fra elfenbensfarvet til gul, og dens konsistens er mellem smøragtig og fast, undertiden hård afhængigt af modningsgraden. Smagen er mælkeagtig og kan forekomme noget metallisk og pikant.

Analytiske egenskaber

— Vandindhold (for lagrede oste): varierer alt efter modningsgrad, men er altid under 50 %

— Fedtindhold: mindst 45 % og højst 60 %, beregnet på basis af tørstofindholdet.

3.3. Foder (kun for produkter af animalsk oprindelse) og råvarer (kun for forarbejdede produkter)

Foder

Græsarealer og foderafgrøder i produktionsområdet er en vigtig del af køernes foder. Vidtstrakte græsarealer (enge og græsarealer med buske), hvor dyrene græsser frit, når forholdene tillader det, spiller også en vigtig rolle.

Vegetabilsk kraftfoder bruges som tilskud til at dække køernes energibehov.

Råvarer

»Cebreiro« fremstilles af komælk, animalsk osteløbe eller andre udtrykkeligt tilladte koagulerende enzymer og salt (natriumchlorid).

Osten fremstilles af sødmælk fra køer af racerne Rubia Gallega, Frisona eller Bruna Alpina eller krydsninger heraf på bedrifter, der er beliggende i det afgrænsede geografiske område, og som er opført i det relevante register.

Mælken må ikke indeholde kolostrum, konserveringsmidler, inhibitorer eller lægemidler, der kan påvirke fremstillingen, modningen, lagringen eller konserveringen af osten. Der må ikke anvendes procedurer til standardisering af mælken eller processer, der ændrer dens oprindelige sammensætning.

3.4. Specifikke etaper af produktionen, som skal finde sted i det afgrænsede geografiske område

Produktionen af mælken, den indledende behandling heraf og fremstillingen, modningen og lagringen af osten skal finde sted i det geografiske område som defineret i punkt 4. Alle etaper af produktionen skal derfor finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

De beskyttede oste bør generelt markedsføres som hele oste og i godkendt emballage.

Der kan dog gives tilladelse til markedsføring i portioner, herunder udskæring på salgsstedet, forudsat at der er indført en passende kontrolordning til dette formål, som garanterer produktets oprindelse, kvalitet, perfekte opbevaring og korrekte præsentation for forbrugeren, således at enhver risiko for forveksling undgås.

3.6. Særlige regler for mærkning af det produkt, som betegnelsen henviser til

Ost, der markedsføres med den beskyttede oprindelsesbetegnelse »Cebreiro«, skal efter certificeringen forsynes med en etiket, der svarer til hver producents mærke, og en kontroletiket, der er godkendt og udstedt af kontrolorganet, og som indeholder en sekventiel alfanumerisk kode og det officielle logo for den beskyttede oprindelsesbetegnelse som vist nedenfor:

Ordene »Denominación de Origen Protegida »Cebreiro«« skal anføres både på etiketten og kontroletiketten. Desuden skal ordet »curado« (»lagret«) være anført tydeligt på etiketten for lagret »Cebreiro«-ost, således at den kan skelnes fra det friske produkt.

4. Kort angivelse af det geografiske områdes afgrænsning

Området for produktion af mælk og fremstilling af oste, der er omfattet af den beskyttede oprindelsesbetegnelse »Cebreiro«, omfatter følgende kommuner, der alle ligger i provinsen Lugo (den selvstyrende region Galicien): Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos og Triacastela.

5. Tilknytning til det geografiske område

Historiske faktorer

Disse oste stammer angiveligt fra de første munke, der slog sig ned i landsbyen Cebreiro, som ligger der, hvor den vigtigste pilgrimsrute til Santiago de Compostela, El Camino francés, krydser grænsen til Galicien, for at arbejde på det hospital, der blev bygget i slutningen af det 9. århundrede for at tage sig af pilgrimmene. Pilgrimmene har gennem århundreder spist den ost, der fremstilles i bjergene ved Cebreiro, og har gjort den kendt i hele Spanien og Europa.

De dokumenter, der opbevares i Archivo Histórico Nacional (det nationalhistoriske arkiv) og i Archivo General de Simancas (Simancas generalarkiv) indeholder interessante optegnelser om, at der i Karl III’s regeringstid hvert år blev sendt ost fremstillet i Cebreiro til det portugisiske kongehus. Osten blev fremstillet hjemme af områdets beboere (især kvinder) fra november og frem. Leverancerne bestod altid af to dusin oste, som altid blev afsendt i de sidste fjorten dag af december, hvor vejret var koldt, så de bedre kunne holde sig, og derefter blev overrakt dronningen af Portugal som gave i løbet af de første to uger af januar.

Der er desuden talrige dokumenter fra det 18. og 19. århundrede, hvori »Cebreiro«-ostens gode ry dengang omtales.

Af nyere værker kan nævnes »Geografía General del Reino de Galicia« (1936), der indeholder oplysninger om Cebreiro-osten og dens egenskaber og fremstillingsmåde.

Senere, nemlig i 1970’erne, offentliggjorde Carlos Compairé Fernández, en ekspert i spanske oste i almindelighed og galiciske oste i særdeleshed, en række værker med en detaljeret undersøgelse af sådanne oste, herunder kemiske og bakteriologiske analyser. Man kan sige, at det var de første videnskabelige undersøgelser af sådanne oste.

Ministeriet for Landbrug, Fiskeri og Fødevarer offentliggjorde i 1996 "Inventario Español de Productos Tradicionales (den spanske fortegnelse over traditionelle produkter), og i kapitlet om oste findes der detaljerede oplysninger om Cebreiro-osten, herunder dens egenskaber, fremstillingsmåde, historie og økonomiske betydning.

Naturlige faktorer

Det område, der er omfattet af den beskyttede oprindelsesbetegnelse »Cebreiro«, har et kyst-/bjergklima, der dog er langt mere fastlandsklimaagtigt end kystklimaagtigt. Det begrænser mulighederne for landbrugsaktiviteter i alvorlig grad. En stor del af området ligger i over 1 000 meters højde, hvor vejret må betegnes som »meget koldt« i forhold til vejret i Galicien generelt, idet den frostfrie periode er på under fem måneder.

Disse ugunstige miljøforhold betyder, at kvægavl spiller en afgørende rolle i områdets økonomi, da denne produktionssektor er bedre tilpasset klimaforholdene, jordbundsforholdene og det bjergrige terræn end sektoren for markafgrøder på grund af de gode naturlige enge, det foder, der er til rådighed i bjergene, og fordi kvæget har tilpasset sig de barske klimaforhold.

Årsagssammenhængen mellem det geografiske miljø og produktets særlige egenskaber

Det geografiske område, hvor osten »Cebreiro« fremstilles, er kendetegnet ved talrige dale, der er omgivet af bjerge, hvor enge og græsningsarealer udgør en vigtig del af landskabet.

Disse særlige geografiske forhold påvirker »Cebreiro«-ostens særlige egenskaber på flere måder:

— For det første, og som allerede nævnt, er de geografiske forhold gunstige for omfattende græsvækst af høj kvalitet til foderbrug.

— Desuden foregår mælkeproduktionen på små familiebrug, hvor dyrene holdes på traditionel vis. Dyr af landracer udgør stadig en betydelig del af besætningerne, og foderet kommer hovedsagelig fra foder fra bedriften, som, når vejrforholdene tillader det, suppleres med græsning.

— Der købes og anvendes kun små mængder kraftfoder som supplement til dækning af kreaturernes energibehov. Denne traditionelle driftsform, hvor indkøbet af rå- og hjælpestoffer begrænses mest muligt, gør det lettere for disse små familiebedrifter at være økonomisk levedygtige.

— Disse bedrifters karakteristika gør, at den producerede mælk er ideel til fremstilling af oste. Det er videnskabeligt bevist, at sådanne mere naturlige kvægproduktions- og fodersystemer giver mælken en højere næringsværdi ved at øge indholdet af CLA (konjugeret linolsyre) og indholdet af omega-3-fedtsyrer i fedtprofilen. Jo mere græs dyrene æder, jo mere stiger indholdet af disse ernæringsmæssigt gode fedtsyrer, hvilket også afspejler sig i den færdige osts egenskaber.

— Til sidst skal nævnes, at regionens landmænd har en lang tradition for fremstilling af denne ost med dens unikke egenskaber, som f.eks. dens særlige og traditionelle »kokkehueform«, der gør osten let genkendelig, og deres produkt har opnået en velfortjent prestige og anseelse blandt forbrugerne.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf

(1) EFT L 179 af 19.6.2014, s. 17.